KIRJALLINEN KYSYMYS P-0118/02 esittäjä(t): Eluned Morgan (PSE) komissiolle. Talous- ja sosiaalikomitea (ESC).



Virallinen lehti nro 301 E , 05/12/2002 s. 0025 - 0026



KIRJALLINEN KYSYMYS P-0118/02 esittäjä(t): Eluned Morgan (PSE) komissiolle (22. tammikuuta 2002) Aihe: Talous- ja sosiaalikomitea (ESC) Voiko komissio arvioida täsmällisesti, mikä on ollut talous- ja sosiaalikomitean vaikutus yhteisön politiikan ja lainsäädännön kehittämiseen? Mitä keinoja käytetään talous- ja sosiaalikomitean tehokkuuden mittaamiseen? Mikä prosenttiosuus komitean ehdotuksista hyväksytään ennen neuvostolle ja parlamentille esittämistä? Minkä tyyppisiä toimenpiteitä komissio suosittaisi edistääkseen tilanteen parantamista? Romano Prodin komission puolesta antama vastaus (8. helmikuuta 2002) Talous- ja sosiaalikomitean (TSK) vaikutusta yhteisön lainsäädäntöön on vaikea arvioida. Komissio suhtautuu yleensä myönteisesti TSK:n ehdotuksiin, myös viimeaikaisten analyysien mukaan, ja suuri osa TSK:n ehdotuksista on otettu huomioon lainsäädäntötyössä. Arviolta kaksi kolmasosaa TSK:n lausunnoista on otettu välittömästi tai välillisesti huomioon komission ehdotuksissa. Tätä määrää, joka on varsin merkittävä, on kuitenkin pidettävä viitteellisenä, koska siinä otetaan huomioon kaikki päätökset, eli myös ne komission päätösehdotukset, joista TSK on antanut myönteisen lausunnon. Myös Euroopan parlamentti on usein ottanut huomioon TSK:n lausunnot päätöksiensä valmistelussa. Lisäksi tärkeissä kysymyksissä, kuten eurooppalaista hallintotapaa määritettäessä, TSK:n valmistelevalla lausunnolla on ollut tärkeä merkitys komission työskentelyssä. Komissio laatii joka neljäs kuukausi asiakirjan, jossa esitetään yhteenvetona, miten se on suhtautunut TSK:n lausuntoihin. Näiden asiakirjojen perusteella voidaan arvioida TSK:n toiminnan tehokkuutta. Tulokset vaihtelevat, mutta voidaan todeta, että suuri osa sen lausunnoista antaa pontta toimielinten väliseen keskusteluun. TSK:n tehokkuutta osoittaa myös se, että komission eri pääosastot ovat pyytäneet TSK:lta lausuntoja, myös vapaaehtoisesti, aiempaa useammin. Komissiolla ei ole käytettävissään tarkkoja tilastoja siitä, milloin TSK on antanut lausuntonsa ennen lainsäädäntömenettelyn aloittamista, koska joka neljäs kuukausi laadittavissa yhteenvedoissa käsitellään pikemminkin lausuntojen sisältöä kuin sitä, missä vaiheessa ne on annettu. Vuoden 2000 jälkipuoliskolla ja vuoden 2001 alkupuolella TSK esitti mielipiteensä 72 kertaa komission konsultointiasiakirjoista tai raporteista varsinkin yhtenäismarkkinoiden seurantaryhmän välityksellä. Samana ajanjaksona TSK esitti mielipiteensä myös komission lainsäädäntöehdotuksista 109 kertaa. Komissio allekirjoitti yhteistyötä koskevan pöytäkirjan TSK:n kanssa syyskuussa 2001. TSK:n tehokkuudesta voidaan todeta, että tehokkuutta lisääviä toimenpiteitä on suunniteltu ja seuraavat kaksi on jo otettu käyttöön: - lausuntojen, varsinkin lainsäädäntöä koskevien lausuntojen, laadun parantaminen niin, että esitetyt huomautukset olisivat entistä yksityiskohtaisempia - mahdollisuus pyytää TSK:lta valmistelevia lausuntoja tai raportteja, joiden tavoitteena on evästää toimielimiä jo ennen kuin komissio on hyväksynyt ehdotuksiaan tai suuntaviivojaan. Komissio on jo pyytänyt seitsemän valmistelevaa lausuntoa, joista viisi on käytettävissä kesän alussa. Vasta tuolloin voidaan arvioida TSK:n toiminnan tätä puolta. Lisäksi komissio on korostanut eurooppalaista hallintotapaa koskevassa valkoisessa kirjassaan TSK:n merkitystä välittäjänä tai yhteyksien pitäjänä kansalaisyhteiskuntaan, kun halutaan kuulla kansalaisyhteiskunnan edustajia komission ja yleensä kaikkien toimielinten lainsäädäntöehdotuksista tai niiden tulevaisuutta koskevista mietteistä. Se ovatko hallitukset ja toimielimet valmiit tähän voidaan päätellä seuraavien kahden tapahtuman jälkeen: TSK:n uudistus lokakuussa 2002 ja Euroopan tulevaisuutta käsittelevässä valmistelukunnassa käytävät keskustelut, joihin TSK osallistuu kolmen muun tarkkailijan kanssa.